Mikuš, Jozef, poslanec NR SR (2010-08-04):
Vážený pán podpredseda Národnej rady, vážený pán podpredseda vlády a minister dopravy, vážení členovia vlády, milé kolegyne poslankyne, vážení kolegovia poslanci, dovoľte mi, aby som vystúpil za poslanecký klub SDKÚ – DS k programovému vyhláseniu vlády. Slovenská kresťanská a demokratická únia – Demokratická strana si do volebného programu pred niekoľkými mesiacmi napísala 6 základných cieľov, ktorých naplnenie má viesť k zvyšovaniu životnej úrovne obyvateľov. Ide o tieto ciele: po prvé, zdravé a udržateľné verejné financie, zastavenie prudko rastúceho zadlžovania a postupné znižovanie deficitu verejných financií, po druhé, zlepšovanie v posledných štyroch rokoch stále sa zhoršujúceho podnikateľského prostredia, čo je nevyhnutný predpoklad prílevu investícií a rastu zamestnanosti, po tretie, odstránenie bariér rastu zamestnanosti, napr. zníženie odvodového zaťaženia celkovo, najmä však pri málo kvalifikovanej práci, pružné formy pracovných úväzkov, medzitrh práce, po štvrté, riešenie nových sociálnych rizík, tzv. pracujúcej chudoby, zostarnutia v chudobe a rizika, keď vzdelanie prestáva byť dostatočnou ochranou pred hrozbou nízkoplatenej práce či nezamestnanosti, po piate, dôraz na rast vzdelania, vedy a výskumu, najmä z hľadiska zlepšenia upadajúcej kvality v tejto oblasti, po šieste, výrazné zlepšenie v oblasti vymožiteľnosti práva a boja proti korupcii. Nechcem vás vyčerpávať, vypočítavaním našich volebných téz, lebo voľby sú už dávno za nami, ale musel som ich uviesť, aby som s plnou váhou mohol po ďalších slovách napokon vysloviť záväzné stanovisko k predloženému Programovému vyhláseniu vlády Slovenskej republiky na obdobie rokov 2010 až 2014. Strana SDKÚ – DS dostala vo voľbách od voličov šancu podieľať sa na zostavení novej vlády, ktorá je, ako to je už na Slovensku tradičné, koaličná. Na rokovania s našimi politickými partnermi sme išli s tým, aby sme do programu tvoriacej sa novej vlády dostali naše proklamované ciele, ako aj nástroje, ako tieto ciele dosiahnuť. Dnes môžem povedať, že prvý zámer sa podaril, vďaka zhode názorov sa nám podarilo ciele dostať už do programových téz a potom do rozpracovaného programového vyhlásenia. V druhej oblasti, v nástrojoch, sme, samozrejme, neboli stopercentne úspešní, čo sa však aj dalo čakať, lebo sme iba súčasťou koaličného zoskupenia. Naši partneri majú niektoré iné predstavy o spôsobe, ako dosiahnuť ciele novozvolenej vlády, čomu sa nemožno čudovať. Strana SDKÚ – DS sa rozhodla vstúpiť do vlády a prispela k tomu, aby sa medzi novými koaličnými partnermi našla zhoda. Pomohol k tomu veľmi kultivovaný proces, ktorý v slovenských podmienkach nie je bežný. Spoločný program na štyri roky sa prijímal trojkolovo. V prvom úspešnom kroku sa nerozdeľovali ministerské posty, ale iba schvaľovali tézy a hľadala sa zhoda v smerovaní novej vlády. Ak by sme sa neboli zhodli v základných hodnotách a budúcich cieľoch, nemohli by sme pristúpiť k deleniu rezortov a k ich personálnemu obsadeniu, čo bol druhý krok. Tretím krokom bolo vytvorenie uceleného programového vyhlásenia vlády a jeho schválenie na príslušných fórach vrátane novej vlády. Naschvál upozorňujem na zvolenú postupnosť krokov, aby som ukázal, že nešlo o mocenské hry, ale o naplnenie volebných programov zameraných na zodpovedné spravovanie štátu. Predpoklady na spustenie práce sa naplnili, chýba už len schválenie programového vyhlásenia v Národnej rade. Deje sa tak po siedmich týždňoch od konania parlamentných volieb. Strana SDKÚ-DS v novej vláde zodpovedá za financie, školstvo, spravodlivosť, zahraničnú politiku a bude v nej mať post premiéra. Sme presvedčení, že naplnenie cieľov v týchto oblastiach prispeje k zlepšeniu podmienok života pre všetky zložky našej spoločnosti, ako to proklamuje predsedníčka vlády. Financiám bude dominovať postupné nastolenie systémového poriadku, rovnováhy a transparentnosti. Školstvo má ambíciu vychovávať štátu odborne a jazykovo vzdelaných, tvorivo mysliacich a sebavedomých jednotlivcov. Spravodlivosť má pred sebou veľkú výzvu, zvýšiť vymožiteľnosť práva a skvalitniť prácu súdov, lebo táto zložka štátnej moci má na Slovensku najväčšie problémy. Zahraničná politika bude postavená na hodnotách, ako sú právo na život, osobná sloboda a zachovanie ľudskej dôstojnosti, na základe ktorých sa majú napr. zlepšiť aj napäté slovensko-maďarské vzťahy. Ďalších rezortov sa ujali partnerské politické strany. Minister hospodárstva si na skvalitnenie podnikateľského prostredia, čo je nevyhnutnou podmienkou na odstránenie vysokej nezamestnanosti, zvolil možno až priveľkú plejádu konkrétnych nástrojov, sem-tam presahujúcich aj hranice rezortu. Keďže však korešpondujú s predstavami súvisiacich rezortov, zhoda vo vláde je veľmi pravdepodobná. V rezorte ministerstva práce boli predstavy koaličných politických strán asi najrozdielnejšie, ale napokon sa našiel súzvuk v úprave nielen pracovného práva, dôležitej zložky podnikateľského prostredia, ale napr. aj sociálneho a najmä dôchodkového systému. Kultúru spravovanú rovnako zástupcom strany SaS mali možno konkrétnejšie rozpracované iné strany, ale zásadné spory v nástrojoch tu rovnako nie sú. Obrana je v našej krajine, ktorá je členom NATO, z minulosti dlhodobo konzistentná. A súc podľa predloženého programového vyhlásenia tak tomu bude aj po nástupe nového ministra. Rezort vnútra obsadilo Kresťanskodemokratické hnutie. Ucelený predložený program sa prelína aj so zámermi SDKÚ – DS. Najväčšiu výzvu vidíme v eliminovaní korupcie a v skvalitnení práce polície. V zdravotníctve je minister za KDH programovo asi menej razantný, aké boli zámery iných koaličných strán, ale nástroje, ktoré predložil, sa jeho koaličným partnerom nepriečia. Tu ako vo viacerých ďalších rezortoch bude hĺbka reforiem závisieť od dostatku zdrojov. To platí nemenej viac o rezorte dopravy, kde sú očakávania občanov snáď najvyššie. Minulá vláda bola ochotná stavať diaľnice za akýchkoľvek podmienok, nový minister otvorene hovorí o možnostiach, ktoré limitujú finančné možnosti, a intenzívne hľadá iné dostupné zdroje, aby nepoškodil celému štátu. Štvrtým partnerom je vo vláde strana Most – Híd. Podpredseda vlády pre ľudské práva a menšiny bude mať neľahkú úlohu zvládnuť problémy týkajúce sa rómskej menšiny, ale rovnako stabilizovať postavenie maďarskej menšiny podľa nového scenára. Keďže tieto otázky sú dôležité nielen pre vnútorný vývoj, ale aj zahraničné postavenie Slovenska, koaličné strany budú hľadať zhodu. Pôdohospodársky minister prišiel do vlády s ambíciou vyrovnať finančné podmienky slovenských poľnohospodárov so zahraničnými, v krajnom prípade tým, že sa zrušia dotácie pre farmárov v celej Európskej únii. Tento postoj budú určite podporovať doma i v zahraniční aj ostatné koaličné strany. Napokon obnovenému rezortu životného prostredia sa na pozadí klimatických zmien, ktoré sa tento rok na Slovensku prejavujú nebývalými povodňami, rysujú náročné úlohy, ktoré budú musieť v súzvuku riešiť viaceré rezorty, lebo ide doslova o život budúcich generácií. Keď zoberiem programové vyhlásenie ako celok, ide o konzistentný materiál. Je zostavený tak, že sú v ňom jednoznačne čitateľné ciele. Tie ladia so zámermi SDKÚ – DS spomenutými v úvode môjho vystúpenia. Program má oficiálny názov Občianska zodpovednosť a spolupráca. Tieto dva pojmy naozaj vystihujú, o čo ide novej vláde. Koalícia štyroch strán, i keď strán s príbuznými predstavami, bude náročná na koordináciu a občas to v nej môže zaškrípať. Ak však k tomu dôjde, nastúpi naplnenie druhého pojmu. A tým je zodpovednosť. Podpísaním sa pod programové vyhlásenie účastníci potvrdili, že budú k práci pristupovať zodpovedne a nenechajú sa rozptýliť malichernosťami a dočasnými nezhodami. Na programovom vyhlásení je pozitívne, že stanovuje čiastkové ciele a nástroje, ako ich dosiahnuť. Nejde o zhluk zbožných prianí, ale o avizovanú postupnosť krokov, ako sa dostať k výsledku. A materiál je dostatočne konkrétny na to, aby sa podľa neho dala merať výkonnosť jednotlivých rezortov. Pozorovatelia budú ľahko môcť v priebehu funkčného obdobia volať ministrov na zodpovednosť, a to s počítaním, čo dosiahli a kde neuspeli, o to viac, že koalícia sa dohodla na tzv. jednofarebných ministerstvách, to znamená, že jednotlivé politické strany preberajú politickú zodpovednosť za jednotlivé rezorty. Vláda si pri zodpovednom prístupe uplietla na seba bič a možno čakať, že bude pozorne sledovaná politickou opozíciou, odborníkmi, ale aj širokou verejnosťou. Programové vyhlásenie ju bude nútiť konať. A ak konať nebude, bude musieť platiť účty v podobe politickej prehry konkrétnych osôb. A nakoniec sa pristavím pri postavách členov vlády. Nebudem nikoho menovať, lebo moje výroky sa budú týkať azda každého jednotlivca. Ide o ľudí, ktorí sú odborne zdatní a manažérsky samostatní. Opodstatnenosť ich menovania dosvedčujú už ich prvé kroky, keď vystupujú sebavedomo, vedia zdôvodniť program svojho rezortu a obhájiť si ho. Na druhej strane sú schopní prijímať kompromisy v záujme celku. Myslím si, že sú dostatočnou zárukou, aby sa program vlády podarilo po štyroch rokoch dotiahnuť do úspešného konca. Na základe obsahu predloženého programového vyhlásenia a jeho garantovania jednotlivými členmi kabinetu vám chcem oznámiť, že klub SDKÚ – DS programové vyhlásenie vlády podporí. Ďakujem za pozornosť. (Potlesk.)